Simptome van endometriose | Health24
Pyn is 'n vername simptoom van endometriose, en pyn gedurende en ná seksuele omgang is algemeen.
Pyn is 'n vername simptoom van endometriose. "As jy vir langer as 'n dag tydens menstruasie pyn ervaar, moet jy jou laat ondersoek vir endometriose," sê die spesialis dr. Johan van Schouwenburg.
Pyn gedurende en ná seksuele omgang is algemeen. Dis 'n diep steekpyn wat soms tot twee dae daarna duur, veral in die geval waar groeisels in die diep holte agter die uterus en vagina voorkom.
Lyers sukkel soms met abnormale en onreëlmatige vaginale bloeding.
Ander simptome is irritasie van die ingewande. Dit sluit diarree, hardlywigheid en 'n geswelde buik in wat soms verkeerdelik as 'n spastiese kolon gediagnoseer word. Dit kan gebeur tydens menstruasie en daarna.
Waar groeisels in die blaas of derms voorkom, kan dit maandelikse bloederige urine of stoelgang veroorsaak.
Namate 'n vrou ouer word, neem die risiko toe dat sy endometriose sal opdoen. Na die menopouse, wanneer menstruasie ophou, verminder die risiko dramaties. Simptome verbeter dikwels tydens swangerskap en met borsvoeding.